Under seneste storm faldt dele af altanværnet ned og gik i flere stykker. Og det er ikke så underligt. For Klochhuset i Hobro er i så dårlig stand, at både altaner og murværk er i fare for at falde ned. Nu er Mariagerfjord Kommune gået ind i sagen igen og har udstedt det påbud til Klochhusets ejer, Ove Rasmussen, som de allerede varslede tilbage i 2019 - men som de trak tilbage igen på grund af et eventuelt salg. Men ejendommen blev ikke solgt i 2019, og kommunen gik ikke videre med påbuddet - før nu. - Vi kan se, at altanerne alligevel bliver brugt lidt i smug, og at tilstanden er, som den er, og derfor går vi nu videre med det påbud, der blev varslet i 2019, sagde udvalgsformand for Miljø- og Teknik i Mariagerfjord Kommune, Jørgen Hammer Sørensen til TV2 Nord, da vi i begyndelsen af februar undersøgte sagen. Altanerne skal ned TV2 Nord har fået aktindsigt i det påbud, som Ove Rasmussen netop har modtaget. Her står der, at hvis han ønsker at beholde altanerne, skal der udarbejdes en tilstandsrapport over dem. Hvis det ikke sker, skal de pilles ned. Der står også, at hvis altanerne bibeholdes, skal der opsættes nyt værn. Derudover skal murværk og fuger repareres eller fjernes. Og ellers skal området på jorden spærres af, så ingen kan komme til skade. Det tyder derfor ikke på, at det stillads, som Ove Rasmussen satte op i 2016, er nok. Ove Rasmussen fik for en måned siden en varsling om, at påbuddet var på vej, men han har ikke kommenteret på det, selvom det var en mulighed. Klochhusejer: Ingen kommentar Vi ville gerne have spurgt Ove Rasmussen om hans holdning til påbuddet - eller om han ønsker at udbedre forholdene inden tidsfristen, som er den 4. april. Men han ønsker ikke at stille op til et interview eller at kommentere sagen. I påbuddet står der, at hvis Ove Rasmussen ikke overholder påbuddet, vil Mariagerfjord Kommune uden varsel overgive sagen til politiet. Det kan i sidste ende give en bødestraf og tvangsbøder, indtil forholdene er bragt i orden. Hobro-mand vil købe Klochhuset TV2 Nord kunne også i begyndelsen af februar fortælle, at en lokal mand fra Hobro har option på at købe ejendommen af Ove Rasmussen. Der er tale om den 63-årige Bent Dahl, som er indehaver og direktør i BD Consult, der ligger i Hobro. Bent Dahl selv bor næsten nabo til Klochhuset og har fortalt til TV2 Nord, at han længe har gået og ærgret sig over, hvordan den ser ud. Han har oplyst, at han har planer om at rive bygningen ned og bygge nye boliger. - Jeg kan løfte opgaven og har ambitioner om at bygge et arkitektonisk byggeri, der passer ind i byen, og som alle kan være tilfredse med, sagde Bent Dahl til TV2 Nord i begyndelsen af februar. Og det glæder borgmester i Mariagerfjord Kommune, Mogens Jespersen. - Jeg er glad for, det er en Hobro-mand, der vil købe det. Samtidig har jeg set nogle tegninger, som alt sammen tyder på et meget flot kommende byggeri, siger han. Ifølge TV2 Nords oplysninger er købsaftalen ikke underskrevet endnu.

Referat:
Mariagerfjord Kommune har udstedt et påbud til Klochhusets ejer, som blandt andet lyder på, at altanerne skal fjernes. Overholdes påbuddet ikke, risikerer ejeren bødestraf.